2. ΒΑΣΙΛΙΚΟΝ ΔΙΑΤΑΓΜΑ υπ' αριθ. 603 της 30 Σεπτ./8 Οκτ. 1964 (ΦΕΚ Α' 171) Περί της αντιμισθίας και της διπλωματικής ιδιότητος του Εργατικού Συμβούλου, παρά τη Ελληνική Βασιλική Πρεσβεία Βόννης. Έχοντες υπ' όψιν τας διατάξεις: α)Των άρθρ. 2 και 6 του Ν.Δ. 4346/64, "περί οργανώσεως υπηρεσιών προστασίας και εξυπηρετήσεως των εις Γερμανίαν εργαζομένων Ελλήνων και άλλων τινών" περί Οργανισμών Κοινωνικής Πολιτικής διατάξεων". β)Του άρθρ. 13 παρ. 8 του Ν.Δ. 4352/64 "περί διατάξεων αφορωσών τους δημοσίους υπαλλήλους ως και περί καταργήσεως συμβουλίων, Επιτροπών των δημοσίων υπηρεσιών κ.λπ." και γ)την υπ' αριθ. 603/3.9.64 γνωμάτευσιν του Συμβουλίου Επικρατείας, προτάσει των Ημετέρων Υπουργών επί των Οικονομικών, Προεδρίας της Κυβερνήσεως και Εργασίας απεφασίσαμεν και διατάσσομεν: Άρθρον μόνον.-1.Ο Εργατικός Σύμβουλος Βόννης (Δ. Γερμανίας) έχει διπλωματικήν ιδιότητα, εφοδιάζεται δια διπλωματικού διαβατηρίου και απολαύει πάντων των ευεργετημάτων των παρεχομένων εις τα λοιπά μέλη του διπλωματικού προσωπικού των Πρεσβειών. 2.Ο Εργατικός Σύμβουλος υπάγεται διοικητικώς, οικονομικώς και εις ότι, αφορά τας κατευθύνσεις δια την εκπλήρωσιν του έργου του εις τον Υπουργόν Εργασίας και τελεί υπό την υπηρεσιακήν εποπτείαν της εις Βόννην Ελληνικής Βασιλικής Πρεσβείας, δια της οποίας και αναγνωρίζεται παρά ταις Αρχαίς της Χώρας, εν η εκτείνεται η δικαιοδοσία του. 3."Οι Εργατικοί Σύμβουλοι Βόννης και Βρυξελλών δικαιούνται μηνιαίως των αποδοχών του βαθμού των, έτι δε και ειδικού δια την εν τη αλλοδαπή υπηρεσίαν επιδόματος εις ξένον συνάλλαγμα, ανερχομένου εις 90% επί του εκάστοτε μηνιαίου επιδόματος υπηρεσίας εν τη αλλοδαπή του Προϊσταμένου της οικείας Πρεσβείας. Η ημερησία εκτός έδρας (Βόννης - Βρυξέλλαι) των περί ων το παρόν Δ/μα Εργατικών Συμβούλων και μέχρι 10 ημερών κατά μήνα ορίζεται ίση προς τα 90% της εκάστοτε ημερησίας αποζημιώσεως του Προϊσταμένου της οικείας Πρεσβείας". Το εδάφ. α' αντικατεστάθη ως άνω δια του Π.Δ. 352 της 2/3 Οκτ. 1973 (ΦΕΚ Α' 260). Αι διατάξεις του Π.Δ. 352/1973 περί χορηγήσεως οιασδήποτε αποζημιώσεως λόγω υπηρεσίας εν τη αλλοδαπή υπαλλήλων υπηρετούντων εις τας εν Δυτ. Ευρώπη υπηρεσίας του Υπουργείου Απασχολήσεως, κατηργήθησαν από 1 Ιουλ. 1975 δια του άρθρ. 7 Π.Δ. 386/1975 (κατωτ. αριθ. 10). "Εις τον Εργατικόν Σύμβουλον καταβάλλονται επίσης και αι λοιπαί δαπάναι λειτουργίας του Γραφείου (ενοίκιον, φωτισμός, γραφική ύλη, ταχυδρομικά, θέρμανσις, καθαριότης, τηλέφωνον) ως και τα έξοδα κινήσεως εκτός έδρας επί αποδόσει λογαριασμού". Το εδάφ. β' αντικατεστάθη ως άνω δια του άρθρ. 2 Β.Δ. 497 της 29 Μαΐου/2 Ιουν. 1965 (ΦΕΚ Α' 109). Εις τους αυτούς Ημετέρους Υπουργούς επί της Εργασίας, Οικονομικών και Προεδρίας της Κυβερνήσεως ανατίθεμεν την δημοσίευσιν και εκτέλεσιν του παρόντος. 